“แบงก์ออมสิน” ลดดอกเบี้ยกู้-ฝากประจำลง 0.125% รับลูกนโยบายรัฐ
“แบงก์ออมสิน” ลดดอกเบี้ยกู้ลง 0.125% มีผล 11 พ.ย.62 พร้อมลดดอกเบี้ยฝากประจำ 0.125% มีผล 1 ม.ค.63 รับลูกนโยบายรัฐ
“แบงก์ออมสิน” ลดดอกเบี้ยกู้ลง 0.125% มีผล 11 พ.ย.62 พร้อมลดดอกเบี้ยฝากประจำ 0.125% มีผล 1 ม.ค.63 รับลูกนโยบายรัฐ
7 พ.ย. 2562

นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้ปรับลดดอกเบี้ยเงินกู้ในอัตรา 0.125% ทำให้อัตราดอกเบี้ยเงินกู้ลูกค้ารายย่อยชั้นดี หรือ MRR (Minimum Retail Rate) และอัตราดอกเบี้ยเงินกู้ขั้นต่ำประเภทเงินเบิกเกินบัญชี หรือ MOR (Minimum Overdraft Rate) ลดลงจาก 6.87% เหลือ 6.745% ส่วนอัตราดอกเบี้ยเงินกู้ขั้นต่ำประเภทเงินกู้ที่มีระยะเวลา หรือ MLR (Minimum Lending Rate) ปรับลดลงจาก 6.50% เหลือ 6.375% โดยมีผลตั้งแต่วันที่ 11 พ.ย.62 เป็นต้นไป เพื่อสนองนโยบายรัฐบาลในการกระตุ้นเศรษฐกิจ
สำหรับอัตราดอกเบี้ยเงินฝาก ธนาคารยังคงภารกิจหลักมุ่งมั่นส่งเสริมการออม จึงชะลอการปรับลดดอกเบี้ย โดยยังคงให้ผู้ฝากเงินฝากทุกประเภทได้รับผลตอบแทนในอัตราเท่าเดิมจนถึงสิ้นปี 62 หลังจากนั้นจะปรับลดอัตราดอกเบี้ยเงินฝากประจำ 0.125% มีผลวันที่ 1 ม.ค.63 เป็นต้นไป
“ในวันนี้ลูกค้าผู้ฝากของธนาคารออมสิน ยังคงได้รับดอกเบี้ยในอัตราเดิมต่อไปอีกเกือบ 2 เดือน โดยธนาคารฯ มีนโยบายที่จะลดดอกเบี้ยเงินฝากให้ช้าที่สุด เพื่อส่งเสริมการออมอย่างต่อเนื่อง จึงขอให้ลูกค้าและประชาชนเร่งมาฝากเงินก่อนที่ธนาคารจะลดดอกเบี้ยเงินฝากในวันขึ้นปีใหม่ 63 โดยขอแนะนำว่าให้ฝากเงินระยะยาวเพื่อจะได้รับดอกเบี้ยที่คุ้มค่ามากกว่าเมื่อมีการปรับลดในวันที่ 1 ม.ค.63″นายชาติชาย กล่าว